NACRT PRIJEDLOGA

Na temelju članka 36. Zakona o poljoprivredi (Narodne novine 118/18), članka 16. Uredbe Komisije (EU) br. 702/2014 o ocjenjivanju određenih kategorija potpora u sektoru poljoprivrede i šumarstva te u ruralnim područjima sukladnima s unutarnjim tržištem u primjeni članaka 107. i 108. Ugovora o funkcioniranju Europske unije (SL L 193 od 1. srpnja 2014.), točke 1.2.2.1. Smjernica Europske unije o državnim potporama u sektoru poljoprivrede i šumarstva te u ruralnim područjima u razdoblju od 2014. do 2020. (SL L 204 od 1. srpnja 2014.) i članka 41. točke 2. Statuta Grada Zagreba (Službeni glasnik Grada Zagreba 23/16, 2/18 i 23/18), Gradska skupština Grada Zagreba, na ... sjednici, …………… 2019., donijela je

**ODLUKU**

**o dodjeli izuzete državne potpore za premještaj poljoprivrednih zgrada i nove državne potpore za zatvaranje proizvodnih kapaciteta na području Grada Zagreba**

**I. Opće odredbe**

**Članak 1.**

(1) Ovom se odlukom utvrđuju uvjeti, intenzitet i način dodjele izuzete državne potpore za premještaj poljoprivrednih zgrada i nove državne potpore za zatvaranje proizvodnih kapaciteta.

(2) Sredstva za državne potpore iz stavka 1. ovoga članka osigurava Grad Zagreb kao davatelj državne potpore u svom proračunu.

(3) Državne potpore iz stavka 1. ovoga članka provode se na području naselja grada Zagreba za koje je Programom ruralnog razvoja Republike Hrvatske za razdoblje 2014. - 2020. utvrđeno da se ne smatra područjem primjene mjera ruralnog razvoja.

**Članak 2.**

(1) Državne potpore utvrđene ovom odlukom dodjeljuju se kao jednokratne državne potpore u obliku subvencija.

(2) Pojedini pojmovi u ovoj odluci imaju značenje kako je to utvrđeno Smjernicama Europske unije o državnim potporama u sektoru poljoprivrede i šumarstva te u ruralnim područjima u razdoblju od 2014. do 2020. (SL L 204 od 1. srpnja 2014. - u daljnjem tekstu: Smjernice EU) i Uredbom Komisije (EU) br. 702/2014 o ocjenjivanju određenih kategorija potpora u sektoru poljoprivrede i šumarstva te u ruralnim područjima sukladnima s unutarnjim tržištem u primjeni članaka 107. i 108. Ugovora o funkcioniranju Europske unije (SL L 193 od 1. srpnja 2014. - u daljnjem tekstu: Uredba 702/2014).

**Članak 3.**

(1) Potpora se ne može dodijeliti poduzetniku u teškoćama, poduzetniku koji podliježe neizvršenom nalogu za povrat sredstava na temelju prethodne odluke Europske komisije kojom se potpora ocjenjuje nezakonitom i nesukladnom unutarnjem tržištu, te poduzetniku koji ima dugovanja prema proračunu Grada Zagreba.

(2) Potpora ne smije sadržavati uvjete ili način financiranja koji će dovesti do neizbježne povrede prava Unije, a posebno:

- dodjela potpore ne smije ovisiti o obvezi korisnika da ima poslovni nastan u određenoj državi članici ili da većina njegovih poslovnih jedinica ima poslovni nastan u toj državi članici,

- dodjela potpore ne smije ovisiti o obvezi korisnika da upotrebljava robu proizvedenu ili usluge pružene na državnom području,

- korisnicima se ne smije ograničavati mogućnost uporabe rezultata istraživanja, razvoja i inovacija u ostalim državama članicama.

(3) Potpora se može dodijeliti isključivo za aktivnosti i radove započete nakon što je podnesen pisani zahtjev za potporu.

(4) Za izračun intenziteta potpore svi iznosi koji se upotrebljavaju trebaju biti iznosi prije svih odbitaka poreza ili drugog troška. Prihvatljivi troškovi trebaju biti popraćeni pisanim dokazima koji trebaju biti jasni, konkretni i ažurirani. Porez na dodanu vrijednost (PDV) nije prihvatljiv za dodjelu potpora.

**II. Potpora za premještaj poljoprivrednih zgrada (izuzeta državna potpora po članku 16. Uredbe 702/2014)**

**Članak 4.**

(1) Korisnik potpore za premještaj poljoprivrednih zgrada može biti mikro, mali i srednji poduzetnik definiran u Prilogu I. Uredbe 702/2014, upisan u Upisnik poljoprivrednika koji se bavi primarnom poljoprivrednom proizvodnjom.

(2) Potpora za premještaj poljoprivrednih zgrada dodjeljuje se za premještaj zgrada koje se nalaze unutar granica Generalnog urbanističkog plana grada Zagreba na područje izvan granica Generalnog urbanističkog plana grada Zagreba.

(3) Premještaj poljoprivrednih zgrada, sukladno Prostornom planu Grada Zagreba, od interesa je za Grad Zagreb jer se time ostvaruju ciljevi:

- poboljšanje kakvoće života građana,

- zaštita okoliša i dobrobiti životinja,

- povećanje poljoprivredne konkurentnosti i održivosti.

(4) Potpora se dodjeljuje za pokriće prihvatljivih troškova:

4.1. rastavljanja, premještanja i ponovne izgradnje postojećih objekata,

4.2. rastavljanja, premještanja i ponovne izgradnje čime se ti objekti moderniziraju ili se povećaju proizvodni kapaciteti.

(5) Potpora može iznositi najviše:

- do 100% prihvatljivih stvarno nastalih troškova rastavljanja, premještanja i ponovne izgradnje objekata iz točke 4.1. stavka 4. ovog članka,

- do 40% prihvatljivih troškova povezanih s modernizacijom objekta ili povećanjem proizvodnih kapaciteta iz točke 4.2. stavka 4. ovog članka,

- do 60% prihvatljivih troškova povezanih s modernizacijom objekta ili povećanjem proizvodnih kapaciteta iz točke 4.2. stavka 4. ovog članka ako je korisnik potpore mladi poljoprivrednik ili poljoprivrednik koji je uspostavio gospodarstvo tijekom pet godina prije datuma podnošenja zahtjeva za potporu.

(6) Maksimalni iznos potpore za ulaganja u vezi s premještajem poljoprivredne zgrade ne može biti veći od 750.000,00 kn po poduzetniku po projektu ulaganja. Utvrđeni maksimalni iznos ne smije se izbjegavati umjetnim razdvajanjem programa ili projekta potpore.

**III. Potpora za zatvaranje proizvodnog kapaciteta zbog zdravlja životinja, bilja ili ljudi te zbog sanitarnih ili ekoloških razloga (nova državna potpora točka 1.2.2.1. Smjernica Europske unije o državnim potporama u sektoru poljoprivrede i šumarstva te u ruralnim područjima u razdoblju od 2014. do 2020.)**

**Članak 5.**

(1) Korisnik potpore za zatvaranje proizvodnog kapaciteta može biti poduzetnik upisan u Upisnik poljoprivrednika koji djeluje u poljoprivrednom sektoru.

(2) Potpora za zatvaranje proizvodnog kapaciteta dodjeljuje se za zatvaranje proizvodnog kapaciteta koji se nalaze unutar granica Generalnog urbanističkog plana grada Zagreba poljoprivrednicima koji su stvarno proizvodili i proizvodni kapaciteti su doista bili u stalnoj upotrebi zadnjih pet godina prije zatvaranja.

(3) Potpora može biti dodijeljena pod sljedećim uvjetima:

- ako proizvodni kapacitet nije konačno zatvoren,

- ako zatvaranje nije neizbježno,

- ako je korisnik donio pravno obvezujuću, konačnu i neopozivu odluku da zatvara proizvodni kapacitet, da je zatvaranje proizvodnog kapaciteta konačno i nepovratno, te da niti on niti bilo koji budući kupac zemljišta/pogona neće istu aktivnost započeti negdje drugdje,

- ako je korisnik poljoprivredno gospodarstvo koje ispunjava norme EU-a,

- ako se ne radi o poljoprivrednom gospodarstvu koje bi ionako moralo prekinuti proizvodnju.

(4) Zatvaranje proizvodnih kapaciteta od interesa je za Grad Zagreb jer se time ostvaruju ciljevi:

- poboljšanje kakvoće života građana,

- zaštita okoliša i zdravlja životinja,

- zaštita javnozdravstvenog interesa (sanitarni razlozi).

(5) Potpora se dodjeljuje za pokriće prihvatljivih troškova:

1. naknade za gubitak vrijednosti imovine u visini njezine trenutačne prodajne vrijednosti

2. naknade za uništenje proizvodnog kapaciteta.

(6) Potpora može iznositi najviše do 100% prihvatljivih troškova za naknadu gubitka vrijednosti imovine i za naknadu troškova uništenja proizvodnog kapaciteta.

(7) Maksimalni iznos potpore za ulaganja u vezi sa zatvaranjem proizvodnih kapaciteta ne može biti veći od 750.000,00 kn po poduzetniku po projektu ulaganja. Utvrđeni maksimalni iznos ne smije se izbjegavati umjetnim razdvajanjem programa ili projekta potpore.

**IV. Način dodjele potpore**

**Članak 6.**

(1) Izuzeta državna potpora iz članka 4. ove odluke sukladno mišljenju Ministarstva poljoprivrede smatra se potporom u sektoru poljoprivrede i šumarstva te u ruralnim područjima spojivom s unutarnjim tržištem u primjeni članaka 107. i 108. Ugovora o funkcioniranju Europske unije u skladu s Uredbom Komisije (EU) br. 704/2014.

(2) Nova državna potpora iz članka 5. ove odluke odobrena je od strane Europske Komisije i smatra se potporom spojivom s unutarnjim tržištem u skladu s člankom 107. stavkom 3. točkom (c) Ugovora o funkcioniranju Europske unije.

**Članak 7.**

(1) Državne potpore utvrđene ovom odlukom dodijelit će se na temelju javnog natječaja što ga raspisuje gradonačelnik Grada Zagreba.

(2) Podnositelj zahtjeva na natječaj podnosi pisani zahtjev za potporu koji mora sadržavati:

- naziv i veličina podnositelja zahtjeva;

- opis projekta ili djelatnosti, uključujući datume početka i dovršetka;

- mjesto održavanja projekta ili djelatnosti;

- detaljno razrađena lista prihvatljivih troškova;

- vrstu (bespovratno sredstvo, zajam, jamstvo, povratni predujam ili drugo) i iznos javnog financiranja potrebnog za projekt/djelatnost.

(3) Dokumentacija kojom se dokazuje ispunjavanje uvjeta za dodjelu potpora utvrđenih ovom odlukom propisat će se javnim natječajem.

(4) Gradonačelnik odlučuje o dodjeli potpora zaključkom o utvrđivanju liste korisnika potpora na temelju prijedloga Gradskog ureda za poljoprivredu i šumarstvo.

(5) Na temelju utvrđene liste korisnika potpora odobrena sredstva isplatit će se u skladu s odredbama ugovora o korištenju potpore.

**V. Zbrajanje, objavljivanje i kontrola potpora**

**Članak 8.**

(1) Na zbrajanje, objavljivanje i informacije o potporama koje se dodjeljuju u skladu s ovom odlukom primjenjuju se odredbe članaka 8. i 9. Uredbe 702/2014. i točaka 3.5. i 3.7. Smjernica EU.

**Članak 9.**

(1) Administrativnu i terensku kontrolu dodijeljenih potpora provodi Gradski ured za poljoprivredu i šumarstvo.

(2) Korisniku potpore kod kojeg se utvrdi nenamjensko korištenje sredstava ili prilaganje neistinite dokumentacije i podataka uz zahtjev za isplatu pomoći, Grad Zagreb će otkazati ugovor i pozvati na povrat sredstava dostavom pisane obavijesti u roku od 30 dana od dana utvrđivanja nastanka okolnosti.

(3) Korisnik potpore iz stavka 2. ovog članka gubi pravo na ostvarivanje državnih potpora sljedeće 3 godine.

**VI. Završne odredbe**

**Članak 10.**

1. Ova odluka primjenjuje se do 31. prosinca 2020. godine.

**Članak 11.**

(1) Ova odluka stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb,

Predsjednik

Gradske skupštine

**prof. dr. sc. Drago Prgomet**